*Верзија 1.0 од 15.05.2020.*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

РЕПУБЛИКА СРБИЈА

**МИНИСТАРСТВО ПРИВРЕДЕ**

Кнеза Милоша 20, 11000 Београд

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**УПУТСТВО О НАЧИНУ СПРОВОЂЕЊА**

**ПРОГРАМА ПОДРШКЕ МАЛИМ И СРЕДЊИМ ПРЕДУЗЕЋИМА**

**ЗА НАБАВКУ ОПРЕМЕ У 2020. ГОДИНИ**

**Увод**

У овом документу су дате детаљне информације потенцијалним корисницима o Програму подршке малим и средњим предузећима за набавку опреме у 2020. години (у даљем тексту: Програм), па из тих разлога молимо да га пажљиво прочитате како би, на најбољи начин, разумели предмет подршке, као и све услове, права и обавезе које проистичу из Програма.

**1. Основни подаци о Програму**

Укупна средства за реализацију овог Програма износе 1.000.000.000,00 динара. Неутрошена средства која ће бити утврђена извештајем Развојне агенције Србије о реализацији Програма из 2019. године, а која су пренета Развојној агенцији Србије у складу са Уредбом о утврђивању програма подршке малим предузећима за набавку опреме у 2019. години („Службени гласник РС”, бр. бр. 3/19, 38/19 и 75/19), користиће се у 2020. години за субвенционисање набавке опреме малим предузећима у складу са овим програмом. Јавни позив је отворен док се средства из Програма не утроше. Информација о затварању јавног позива ће бити објављена на сајту Министарства: [www.privreda.gov.rs](http://www.privreda.gov.rs), Развојне агенције: [www.ras.gov.rs](http://www.ras.gov.rs), а моћи ће и директно да се добије у банкама и лизинг компанији.

**1.1.** **Предмет Програма** је суфинансирање до 25% нето трошкова набавке опреме привредних субјеката, при чему је обавеза привредног субјекта да при куповини учествује са 5% нето вредности, а остатак обезбеди из повољнијих кредита пословних банака и средстава финансијског лизинга лизинг компаније – партнера у реализацији овог Програма.

Програм спроводи Министарство привреде (у даљем тексту: Министарство) у сарадњи са Развојном агенцијом Србије (у даљем тексту: Развојна агенција) и одабраним пословним банкама и лизинг компанијама.

Услови финансирања привредних субјеката у оквиру Програма дати су у прилогу овог упутства.

**1.2. Koрисници бесповратних средстава**

1) правна лица, регистрована у Агенцији за привредне регистре (у даљем тексту: АПР) као привредна друштва или задруге, која су разврстана на микро, мала и средња правна лица према финансијским извештајима за 2018. годину, као и

2) предузетници регистровани у АПР.

Услов да задруга користи средства Програма јесте да је задруга ускладила своја акта, органе и пословање са Законом о задругама („Службени гласник РС“, број 112/15) и да се подвргла задружној ревизији у последње две године.

Провера испуњености услова да привредни субјекат спада у групу микро, малих или средњих правних лица разврстаних према финансијском извештају за 2018. годину, обавља се аутоматски на основу података АПР преузетих преко web сервиса АПР.

**2. Услови за учешће у Програму**

Право учешћа у Програму имају привредни субјекти из тачке 1.2. овог упутства који испуњавају следеће услове:

1) да су поднели једној од банака или лизинг компанија укључених у реализацију овог Програма попуњен захтев за доделу бесповратних средстава са потребном документацијом којом доказују услове из овог одељка;

- профактуру/предрачун/предуговор/понуду не старију од дана објављивања јавног позива;

- слику опреме са профактуре;

- доказ за обављање делатности за коју се набавља опрема, и то: изјаву законског заступника друштва под пуном кривичном и материјалном одговорношћу да се привредни субјекат бави дозвољеном делатношћу, слике погона постојећих машина/ слике грађевинске механизације, картице основних средстава за њих, три фактуре за испоручен сопствени производ односно извршене радове из претходне две године;

2) да су уписани у регистар АПР најкасније 31. децембра 2018. године;

3) да нису разврстани као велико правно лице у складу са Законом о рачуноводству према финансијским извештајима за 2018. годину;

4) да над њима није покренут стечајни поступак или поступак ликвидације;

5) да су измирили доспеле обавезе јавних прихода ;

6) да су у већинском су приватном власништву;

7) да нису у групи повезаних лица у којој су неки од чланова велика правна лица;

8) да су привредна друштва, задруге и предузетници, према евиденцији ЦРОСО о броју радника на дан 30. децембар 2018. године имали најмање једног запосленог на неодређено време;

9) да обављају неку од дозвољених делатности ближе описаних у одељку 3. НАМЕНА СРЕДСТАВА;

10) да привредни субјекти који обављају грађевинску делатност поседују сопствену грађевинску оперативу;

11) да у текућој фискалној години и у претходне две године (односно у 2020, 2019. и 2018. години) заједно са повезаним лицима[[1]](#footnote-1) нису примили државну помоћ[[2]](#footnote-2) и de minimis помоћ чија би висина, заједно са траженим бесповратним средствима, прекорачила износ од 23.000.000,00 динара[[3]](#footnote-3);

12) да нису у тешкоћама, а према следећој дефиницији:

Привредни субјект у тешкоћама је привредни субјект који није способан да сопственим средствима, средствима својих власника/акционара или поверилаца или средствима из других извора на тржишту спречи губитке и који би, без интервенције државе, краткорочно или средњорочно, угрозили његов опстанак.

Привредни субјект је у тешкоћама:

- ако је одговорност за његове дугове ограничена а изгубио је више од половине основног капитала, од чега је у последњих 12 месеци изгубио више од четвртине основног капитала;

- ако  најмање једно лице неограничено одговора за његове дугове, а у финансијским извештајима приказано је да је његов капитал смањен за више од половине, од чега је у последњих 12 месеци изгубљено више од четвртине  капитала;

- ако испуњава услове за отварање стечајног поступка.

Привредни субјект је у тешкоћама и ако није испуњен ниједан услов из става 1. ове тачке, ако постоје очигледни показатељи који указују на то да је у тешкоћама, као што су раст губитака, смањење укупног прихода, раст залиха, вишак капацитета, смањење новчаних токова, раст дуга, пораст трошкова камата и пад или нулта нето вредност имовине. У највећим тешкоћама је привредни субјект који је неспособан за плаћање (инсолвентан) или над којим је отворен стечајни поступак.

Привредни субјект који је основан пре мање од три године не сматра се привредним субјектом у тешкоћама, изузев ако је реч о малом или средњем привредном субјекту који испуњава услове за отварање стечајног поступка.

13) да се на основу расположивих информација може закључити да подносилац захтева и сва повезана лица имају добру пословну репутацију а реализација инвестиције не носи репутациони ризик;

14) добављач опреме може бити само произвођач опреме или увозник/овлашћени дистрибутер опреме.

**2.1. Провера испуњености услова**

**Провера испуњености услова под бројем 2), 3) и 6) обавља се аутоматски на основу података АПР преузетих преко web сервиса АПР.**

**Испуњеност услова под бројем 4), 7), 11), 12) и делимично 13) се потврђује потписивањем Изјаве-Обрасца 2 од стране законског заступника друштва.** Банка /лизинг компанија и Комисија задржавају право на додатну проверу тачности података са Изјаве-Обрасца број 2 коју је потписао законски заступник друштва.

**Провера испуњености услова под бројем 5) обавља се аутоматски на основу података пореске управе преузетих преко web сервиса Пореске управе.** Пореске обавезе привредног субјекта морају бити у сваком тренутку измирене.

|  |
| --- |
| Комисија ће и на седници проверавати овај податак и решење Комисије ће се доносити у зависности од одговора који се добије од Пореске управе на дан одржавања седнице Комисије. |

**Провера испуњености услова под бројем 8) обавља се аутоматски на основу података Централног регистра обавезног социјалног осигурања преузетих преко web сервиса ЦРОСО.**

Код провере услова да су привредна друштва, задруге и предузетници, према евиденцији ЦРОСО о броју радника на дан 30. децембар 2018. године имали најмање једног запосленог на неодређено време, проверава се и испуњеност овог услова на дан 30. децембар 2019. године. Ово је битно због висине бесповратних средстава која се може доделити привредном субјекту. Наглашавамо да је **предузетник обавезан да на ове датуме има бар једног запосленог радника на неодређено време**, поред тога што је сам обвезник обавезног социјалног осигурања по некој основи у истом привредном субјекту. Основ осигурања који ће се проверавати путем сервиса јесу следеће шифре осигурања: 101,109 и 207. Остале шифре осигурања се неће сматрати релевантним приликом доказивања овог услова.

**У циљу провере испуњености услова под бројем 14),** Комисија може затражити доказ за добављача , и то:

1) изјава са образложењем да ли је произвођач или увозник опреме;

2) слике производног погона (ако је добављач произвођач наведене опреме);

3) копије три фактуре за сличну опрему испоручену у претходне две године.

Опрема која је предмет Програма, односно за чију се набавку додељују бесповратна средства, не може бити купљена од физичког лица, осим ако је продавац опреме предузетник.

**Министарство, Развојна агенција и пословна банка односно лизинг компаније не сносе одговорност уколико добављач по уплати средстава не испоручи робу, те се привредним субјектима саветује да воде рачуна и са дужном пажњом бирају добављача.**

**Испуњеност услова под бројем 9) и 10) утврђује Комисија на основу достављеног доказа о обављању дозвољене делатности привредног субјекта, а које су прописане Програмом.**

Уколико се претежна шифра делатности привредног субјекта разликује од делатности за коју се су достављени докази о обављању и за коју се купује опрема, Комисија задржава право да не одобри предметни захтев.

**Код доказивања да привредни субјект обавља грађевинску делатност**, потребно је доставити следеће: изјаву законског заступника друштва под пуном кривичном и материјалном одговорношћу да се привредни субјекат бави грађевинском делатношћу уз прецизирање врсте грађевинских радова која се обавља; слике грађевинске механизације коју привредни субјект има у власништву, картице основних средстава за њих, три окончане ситуације за извршене радове из претходне две године. У случају да се привредни субјект бави изнајмљивањем грађевинске механизације са руковаоцем, уместо три окончане ситуације, признају се фактуре изражене у кубним метрима или на сат, само ако је на њима наглашено да се механизација изнајмљује са руковаоцем.

Под грађевинским радовима се у смислу овог Програма не подразумевају радови на вађењу песка/шљунка из река без обзира што се то односи на чишћење пловног пута. Такође, ни чишћење снега или чишћење путева се не сматра грађевинским радовима у смислу овог Програма.

Ради потпунијег сагледавања испуњености критеријума, Комисија може да затражи додатну документацију, појашњења предлога и изврши накнадну верификацију поднете документације. Комисија ће додатну документацију од привредног субјекта за поднет захтев затражити преко банке/лизинг куће .

|  |
| --- |
| Привредни субјект је дужан да је достави додатну документацију преко одабране банке/лизинг куће најкасније 15 дана од дана првог разматрања предметног захтева на седници Комисије. Уколико се тражена допуна документације не достави у овом року, Комисија ће решењем одбацити захтев. Путем апликације у оквиру софтверског система развијеног од стране министарства, а које користе банке/лизинг куће, биће могуће пратити да ли је тражена допуна стигла благовремено. |

**3. Намена бесповратних средстава и дозвољене делатности**

Средства опредељена Програмом намењена су за суфинансирање набавке нове производне опреме и опреме директно укључене у процес производње размењивих добара (у даљем тексту: производне опреме) и извођење грађевинских радова , и то:

1) производне опреме и/или машина;

2) транспортно-манипулативних средстава укључених у процес производње и унутрашњег транспорта;

3) делова, специјализованих алата за машине или других капиталних добара;

4) машине и опрема за унапређење енергетске ефикасности и еколошких аспеката производње;

5) грађевинске механизације за потребе обављања грађевинских радова.

Опрема која је предмет Програма, односно за чију се набавку додељују бесповратна средства, не може бити купљена од физичког лица, осим ако је продавац опреме предузетник.

Опрема не сме да буде испоручена нити плаћена делимично или у целости пре датума доношења решења о додели бесповратних средстава.

Ручни алат не може бити предмет набавке по овом Програму.

Под машинама и опремом за унапређење енергетске ефикасности и еколошких аспеката сопствене производње, у смислу овог Програма, сматрају се:

1. алтернативни системи у производњи топлотне и електричне енергије за потребе производног погона (соларни панели, постројења на природан гас, котлови на пелет и гас, геотермалне пумпе, грејни системи на биомасу, као и припадајућа инсталација за ову опрему);
2. специфичне машине и опрема за еколошку заштиту земље, ваздуха и воде (системи за прераду отпадних вода, филтери и системи за пречишћавање издувних/отпадних гасова, воде…).

|  |
| --- |
| Такође, на профактури/понуди/предуговору мора обавезно бити наведено да је опрема НОВА, ко је произвођач опреме (уколико добављач није произвођач опреме) и земља порекла опреме. |

**Под машинама и опремом за енергетску и еколошку ефикасност** се у смислу овог Програма, не сматра набавка материјала за топлотну изолацију производног погона, замена столарије, замена конвенционалне ЛЕД расветом. Такође, изградња мини електрана и ветроелектрана се не сматра алтернативним системом за потребе производње енергије, у смислу овог Програма.

Средствима Програма се може финансирати куповина машина и опреме за потребе енергетске и еколошке ефикасности, али не и радови за уградњу/монтажу исте, транспортни трошкови и сви други трошкови који се иначе не могу финансирати средствима овог Програма (ови трошкови се искључују са профактуре).

**Под грађевинском механизацијом** подразумевају се следеће грађевинске машине:

* Машине за ископ, утовар и разастирање (као што су багери, дозери, грејдери, скрепери, утоваривачи, финишери, булдожери…);
* Машине за збијање тла (као што су ваљци, вибро ваљци, јежеви, вибро плоче…);
* Машине за пренос и дизање (као што су торањски кран, дерик кран, портални кран, кабл кран- жичара, аутодизалица, лифт, платформа, виљушкар…);
* Машине за транспорт и вучу (као што су кипери за превоз расутог материјала, дампери, истоваривачи позади, транспортне траке…);

Под грађевинском механизацијом подразумевају се и друге грађевинске машине и опрема директно укључене у извођење грађевинских радова (као што су скеле, оплате…).

**Рачунарска опрема** и софтвер могу бити предмет набавке само уколико представљају интегрисани део производне опреме или грађевинске механизације.

|  |
| --- |
| Средства овог програма се могу користити за набавку опреме привредних субјеката који обављају неку од дозвољених делатности:   * дозвољене шифре делатности за опрему под редним бројем 1, 2, 3. и 4. су:  1. Сектор Ц - Прерађивачка индустрија: све осим шифре 1200 - Производња дуванских производа, 1820 - Умножавање снимљених записа, 19 - Производња кокса и деривата нафте, 2051 - Производња експлозива, 2410 - Производња сировог гвожђа, челика и феролегура, 2540 - Производња оружја и муниције, 304 - Производња борбених војних возила; 2. Сектор Е - Снабдевање водом; управљање отпадним водама, контролисање процеса уклањања отпада и сличне активности: дозвољена само шифра 3832 Поновна употреба разврстаних материјала; 3. Сектор И - Услуге смештаја и исхране: дозвољена само шифра 5621 Кетеринг; 4. Сектор M - Стручне, научне, иновационе и техничке делатности: дозвољене шифре 7112 Инжењерске делатности и техничко саветовање, 7120 Техничко испитивање и анализе.  * дозвољене шифре делатности за опрему под редним бројем 5:  1. Сектор Ф - Грађевинарство све осим: 4110 Разрада грађевинских пројеката. |

Привредни субјект који се бави грађевинском делатношћу не може по овом програму да набави производну опрему (сем уколико не докаже да се бави и производном делатношћу). Изузетно, привредни субјект који се бави грађевинском делатношћу може по овом програму да набави, поред механизације, компресор/агрегат. Такође, привредни субјект који се бави производном делатношћу не може по овом програму да набави грађевинску механизацију (сем уколико не докаже да се бави и грађевинском делатношћу). Изузетно, привредни субјект који се бави производном делатношћу може по овом програму набавити опрему неопходну за уграђивање/монтажу сопствених производа.

Машинекао што су фабрике бетона, асфалтне базе, аутомешалице, пумпе за бетон, погони за израду префабрикованих бетонских елемената, погони за израду арматурних склопова, могу по овом програму да набаве привредни субјекти који се баве грађевинском делатношћу и привредни субјекти који се баве производњом грађевинских производа, јер имају карактеристике и производне опреме и грађевинске механизације.

Услов да привредни субјекти користе средства овог програма јесте да не обављају производњу и промет било ког производа или активности, које се према домаћим прописима или међународним конвенцијама и споразумима, сматрају забрањеним, или ону делатност за коју није дозвољена додела државне помоћи.

Средства по овом програму се не могу користити ни за пројекте привредних субјеката у другим делатностима ако не доприносе остваривању специфичних циљева Програма или ако носе репутациони ризик.

Средства за реализацију Програма се не могу користити за:

1) порез на додату вредност (у даљем тексту: ПДВ);

2) покривање трошкова који су у вези са набавком опреме као што су: царински и административни трошкови, трошкови транспорта, шпедиције, складиштења и манипулације, монтаже и инсталирања опреме, обуке и др;

3) покривање трошкова који су у вези са одобравањем и спровођењем банкарског кредита, односно финансијског лизинга, као што су трошкови: обраде захтева, камате, трошак кредитног бироа за корисника, уписа залоге у Агенцији за привредне регистре (у даљем тексту: АПР), осигурања покретности, курсних разликa и сл;

4) рефундацију средстава за већ набављену (авансирану, плаћену или испоручену) опрему;

5) зајмове и рате за отплату кредита, као и за репрограм кредитa;

6) набавку опреме коју подносилац захтева за доделу бесповратних средстава сам производи;

7) остале трошкове који нису у складу са наменом Програма.

|  |
| --- |
| Опрема не сме да буде испоручена нити плаћена делимично или у целости пре датума доношења решења о додели бесповратних средстава. |

**4. Висина средстава која су на располагању корисницима**

Привредни субјекти који задовоље услове Програма и којима банке, односно лизинг компанија укључене у реализацију Програма, условно одобре кредит односно финансирање могу остварити право на суфинансирање до 25% нето вредности набавке производне опреме. Привредни субјекат је у обавези да обезбеди учешће у висини 5% нето вредности производне опреме, док ће се преосталих 70% нето вредности производне опреме обезбедити из кредита пословних банака или финансијског лизинга лизинг компаније укључених у спровођење овог Програма. Износ одобрене бесповратне помоћи у висини до 25% од нето вредности производне опреме не може бити мањи од 500.000,00 динара, нити већи од 5.000.000,00 динара.

Постоје следећа ограничења у погледу висине бесповратних средстава која се може доделити привредном субјекту у односу на број запослених на неодређено време на дан 30. децембра 2019. године по евиденцији Централног регистра обавезног социјалног осигурања (у даљем тексту: ЦРОСО):

* 1 запослен - до 1 милион РСД. Максимална укупна нето вредност опреме која се набавља не може да буде већа од 4 милиона РСД.
* 2 - 5 запослена - до 2,5 милиона РСД. Максимална укупна нето вредност опреме која се набавља не може да буде већа од 10 милиона РСД.
* 6 и више запослених - до 5 милиона РСД.

У случају када привредни субјекат има више од 6 запослених и када је укупна нето вредност опреме која се набавља виша од 20.000.000,00 динара, корисник може да финансира разлику већим сопственим учешћем или да за овај износ увећа кредитни захтев код банке односно захтев за финансијски лизинг код лизинг компаније. **Ни у једном другом случају корисник не може да обезбеди учешће више од 5% нето вредности опреме. [[4]](#footnote-4)**

Проценат учешћа бесповратних средстава Министарства у трошковима набавке производне опреме, одређиваће се у односу на нето цену из достављене профактуре/предуговора.

Нето вредност је набавна цена опреме исказана у профактури/предрачуну/предуговору, која не укључује трошкове ПДВа, транспорта као ни било које друге трошкове који су у вези са набавком и пуштањем опреме у рад.

Набавна цена опреме на профактури/предрачуну/предуговору домаћих добављача мора бити исказана у динарима. У случају набавке производне опреме из иностранства, нето вредност исказана у страној валути на профактури/понуди/предуговору, прерачунава се према средњем курсу Народне банке Србије **на дан издавања профактуре. Овај обрачун се врши аутоматски у апликацији, која је повезана са курсном листом Народне банке Србије.**

Привредни субјекти морају и да обезбеде средства у висини ПДВ-а исказаног по профактури. Банке могу увећати износ кредита у висини ПДВ-а на захтев привредног субјекта. Лизинг компаније могу укључити финансирање ПДВ-а, на захтев привредног субјекта.

Средства одобрене бесповратне помоћи ће се исплатити:

1. у случају кредита на наменски рачун привредног субјекта отворен код пословне банке код које му је одобрен кредит.
2. у случају финансијског лизинга на наменски рачун лизинг компаније отворен код пословне банке коју одреди лизинг компанија.

Уколико се за опрему која је предмет захтева уместо профактуре/понуде/предуговора достави отпремница/рачун иста се не могу прихватити јер се у том случају сматра да је опрема већ набављена/плаћена/испоручена.

**5. Начин пријављивања потенцијалних корисника**

Захтев за доделу бесповратних средстава се подноси истовремено са захтевом за кредит или финансијски лизинг експозитури/филијали једне од пословних банака или лизинг компанији које учествују у реализацији Програма.

Привредни субјекти могу поднети само један захтев за доделу бесповратних средстава за набавку опреме код једне банке или лизинг компаније. Други захтев за доделу бесповратних средстава и захтев за кредит или финансијски лизинг код друге банке или лизинг компаније је могуће поднети тек након пријема обавештења да је привредном субјекту одбијен првобитан захтев.

|  |
| --- |
| Како су услови финансирања различити код свих банака и лизинг компанија партнера, Министарство препоручује да привредни субјекти пре подношења захтева размотре понуђене услове свих банака и лизинг компанија, које учествују у реализацији овог Програма, а који се налазе у прилогу овог упутства. |

**Важна новина! – електронско подношење захтева**

Министарство привреде је за потребе реализације Програмa подршке малим и средњим предузећима за набавку опреме развило **апликацију** **у оквиру** **софтверског система** која подржава процесе пријема и обраде Захтева за доделу бесповратних средстава потенцијалних корисника у електронском облику. Опредељење министарства је да путем дигитализације процес доделе бесповратних средстава максимално олакша корисницима, избаци папир, скрати време потребно за доделу бесповратних средстава као и да могућност људске грешке приликом попуњавања и обраде Захтева за доделу бесповратних средстава сведе на минимум.

Пријем и унос захтева врше овлашћене особе банака/лизинг компанија које учествују у програму коришћењем одговарајуће веб апликације, која је саставни део софтверског система Министарства (крајњи корисник нема директан приступ апликацији).

**Постоје 2 основна начина на које заинтересовани корисник може поднети захтев, и то:**

**1. Без одласка у пословницу банке/лизинг компаније (из фирме)**

Корисник попуњава податке у електронској форми „Подаци за захтев“, коју заједно са осталом документацијом шаље електронском поштом службенику банке/лизинг компаније (ова форма се не потписује). Алтернативно, уместо попуњавања форме, корисник потребне податке може дати службенику банке и путем телефона.

Након што службеник унесе потребне податке у апликацију, биће формиран захтев у пдф формату, који службеник електронском поштом враћа назад кориснику. Корисник треба да провери податке у захтеву, потпише га квалификованим електронским потписом, као и Изјаву – Образац број 2, и електронском поштом их врати службенику, чиме се процес конкурисања за корисника завршава.

**2. У пословници банке или лизинг компаније**

Корисник са свом потребном документацијом долази у пословницу банке или лизинг компаније где заједно са службеником попуњава податке потребне за формирање захтева. Након што службеник унесе потребне податке у апликацију, биће формиран захтев у пдф формату, који заједно са Изјавом – образац 2 потписује квалификованим електронским потписом законског заступника корисника.

Алтернативно, уколико не постоји могућност да се Захтев и Изјава потпишу на лицу места квалификованим електронским потписом законског заступника, они се могу проследити електронском поштом на жељену адресу и на исти начин вратити потписани.

**НАПОМИЊЕМО ДА ПДФ ФОРМА ЗАХТЕВА И ИЗЈАВА – ОБРАЗАЦ БР. 2 МОРАЈУ БИТИ ПОТПИСАНИ КВАЛИФИКОВАНИМ ЕЛЕКТРОНСКИМ ПОТПИСОМ ЗАКОНСКОГ ЗАСТУПНИКА КОРИСНИКА. ОСТАЛА ДОДАТНА ДОКУМЕНТАЦИЈА ДОСТАВЉА СЕ СКЕНИРАНА БАНЦИ/ЛИЗИНГ КУЋИ ИЛИ У ПАПИРУ ПА ЈЕ ОНДА БАНКА/ЛИЗИНГ КУЋА СКЕНИРА.**

Квалификовани електронски потпис законског заступника треба да садржи ЈМБГ. Уколико законски заступник има квалификовани електронски потпис на коме није видљив његов ЈМБГ, већ број неког личног документа, онда је потребно је да као додатну документацију достави скениран тај други документ (пасош или очитану личну карту).

**Документ „Подаци за захтев“** има за сврху да привредни субјект изабраној пословној банци/лизинг компанији достави податке о привредном субјекти који нису садржани у регистрима и евиденцији надлежних органа: Агенције за привредне регистре, Централног регистра обавезног социјалног осигурања, Пореске управе, од којих софтверска апликација ИС Министарства аутоматски преузима податке. Овај документ се не потписује, и привредни субјект га може изабраној пословној банци/лизинг компанији доставити лично или електронским путем. На основу података из овог документа, и аутоматским преузимањем података наведених надлежних органа, службеник банке/лизинг компаније саставља Захтев за доделу бесповратних средстава који законски заступник привредног друштва потписује електронским потписом (било у банци било из своје канцеларије). Потписан Захтев за доделу бесповратних средстава у ПДФ формату, који је претходно кредитно одобрен и уз сву неопходну пратећу документацију, банка/лизинг компанија на прописан начин путем софтверског система доставља Комисији за доделу бесповратних средстава.

**Документ „Изјава-Образац бр. 2“** представља сагласност привредног субјекта са условима који су наведени у Јавном позиву и Програму подршке малим и средњим предузећима за набавку опреме у 2020. години. Овај документ законски заступник привредног друштва потписује електронским потписом (било у банци било из своје канцеларије), и овај документ је део обавезне конкурсне документације. За предузетнике потребно је да изјаву потпише лице које је регистровало обављање делатности као предузетник. За задруге потребно је да изјаву потпише директор. Oва изјава мора бити дата након датума објављивања јавног позива.

**Додатна документација која се обавезно доставља банци/лизинг кући приликом подношења захтева (скенирана или у папиру):**

1. профактура/понуда /предуговор (копија) издата после датума објављивања јавног позива;
2. слика опреме са профактуре/предрачуна/предуговора;
3. доказ за обављање делатности за коју се набавља опрема, и то: изјаву законског заступника друштва под пуном кривичном и материјалном одговорношћу да се привредни субјекат бави дозвољеном делатношћу, слике погона постојећих машина/ слике грађевинске механизације, картице основних средстава за њих, три фактуре за испоручен сопствени производ односно извршене радове из претходне две године:

У наведеним пословним банкама и лизинг компанијама се могу добити и све информације неопходне за учешће у Програму за потенцијалне кориснике.

**У случају да потенцијални корисници бесповратних средстава имају примедбе у вези са процедуром за примање захтева за доделу бесповратних средстава које реализују банке и лизинг компаније које учествују у Програму, могу се обратити директно Министарству на електронску адресу:** [**mspp@privreda.gov.rs**](mailto:preduzetnistvo@privreda.gov.rs)**.**

**6. Поступак доделе бесповратних средстава**

Банке и лизинг компаније ће примати искључиво захтеве привредних субјеката који задовољавају све услове Програма наведене у тачкама 1.2. и 1.3. овог упутства и који су предали неопходну конкурсну документацију из тачке 3.1.

|  |
| --- |
| С обзиром да се део провера усклађености са условима Програма аутоматски врши већ током самог креирања захтева, скрећемо пажњу да у случајевима да неки од тих услови нису испуњени као и уколико сва обавезна поља у форми захтева нису попуњена, апликација неће дозволити формирање таквог захтева. |

Пријаве достављене лично на писарницу Министарства или поштом, биће аутоматски дисквалификоване.

Привредни субјекти чије су пријаве комплетне и формално исправне, подлежу провери кредитне способности од стране банке, односно лизинг компанија. Проверу кредитне способности, пословне банке и лизинг компаније спроводе према критеријумима које користе у својим редовним кредитним, односно операцијама у вези са финансијским лизингом.

Банка, односно лизинг компанија је дужна да у року од две недеље од пријема комплетне и формално исправне пријаве, обавести корисника да ли је његов захтев условно одобрен.

Изузетно, датум одлуке кредитног одбора банке може бити и пре расписивања јавног позива само уколико се ради о већ одобреној кредитној линији коју клијент има у банци, што ће службеник банке приликом обраде таквог захтева уписати као напомену (да се ради о пласману из кредитне линије).

|  |
| --- |
| Бесповратна средства не могу бити додељена без претходно условно одобреног захтева за кредит/финансијски лизинг од стране банке односно лизинг компаније. |

Службеник банке/ЛК уноси у апликацију у оквиру софтверског система развијеног од стране министарства предметни захтев са пратећом у електронском облику. Пошто супервизор банке потврди у оквиру апликације комплетност предметног захтева, његову тачност и унесе датум када је условно одобрен кредит привредном субјекту, захтев ће бити доступан Комисији на увид и одлучивање.

Комисија за доделу бесповратних средстава врши прегледање, контролу формалне исправности и селекцију захтева и доноси решења о прихватању захтева и додели бесповратних средстава према редоследу пријема формално исправних захтева од стране банака и лизинг компаније.

Решење о прихватању захтева и додели бесповратних средства по Програму, коју Комисија доноси на седници доставља банкама, лизинг компанијама и Развојној агенцији. Решење мора да садржи обавештење корисника да му се додељује de minimis помоћ.

У року од осам дана од дана пријема решења Развојна агенција и пословна банка или лизинг компанија обавештавају привредни субјект.

**7. Закључивање уговора, уговорне обавезе корисника и пренос средстава**

Кандидати чије је захтеве одобрила Комисија морају закључити:

- уговор о кредиту са банком, односно уговор о финансијском лизингу са лизинг компанијом у року од 15 дана од дана достављања писаног обавештења од стране банке, односно лизинг компаније;

- уговор о коришћењу бесповратних средстава са Развојном агенцијом, у року од 15 дана од дана достављања писменог обавештења о решењу Комисије и позива за закључење уговора од стране Развојне агенције.

Међусобна права и обавезе у вези са коришћењем бесповратних средстава уређују се уговором који закључују Развојна агенција Србије и корисник бесповратних средстава.

Уговор о кредиту, односно уговор о финансијском лизингу, мора бити закључен стриктно према условима из Програма, Уговора о реализацији Програма, закљученог између Министарства, Развојне агенције и сваке банке, односно лизинг компаније и условно одобреног захтева.

Кандидати ће уз решење о додели бесповратних средстава добити четири примерака уговора о додели бесповратних средстава које ће, након потписивања, вратити Развојној агенцији. Датумом закључења уговора се сматра онај датум када је уговор потписан од стране директора агенције и заведен у Развојној агенцији Србије.

Уговор о додели бесповратних средстава нарочито садржи новчани износ који се додељује кориснику средстава, намене за које се средства додељују, начин преноса бесповратних средстава, обавезу корисника да отвори наменски рачун код банке у случају банкарског кредита и обавезу корисника да уколико средства буџета не искористи наменски, мора да иста врати у складу са уговором, обавезу корисника да набавку и стављање у функцију опреме оконча најкасније у року од шест месеци од закључења уговора о додели бесповратних средстава, као и временски оквир у ком привредни субјект опрему купљену уз подршку бесповратних средстава додељених из овог програма не сме да отуђи нити исту да у најам. Изузетно, код привредних субјеката који обављају грађевинску делатност, најам грађевинске механизације са људством се не сматра изнајмљивањем у смислу овог програма.

Уговором о додели бесповратних средстава ће бити прецизирана и обавеза уплате учешћа од 5% нето вредности производне опреме у року од 5 радних дана од дана закључења уговора са банком односно лизинг компанијом. Уз уговор о додели бесповратних средстава прилаже се и бланко меница која служи као средство обезбеђења за доделу бесповратних средстава у случају да се утврди ненаменско трошење средстава, евентуалне злоупотребе, или да дође до превремене отплате у току прве трећине трајања периода отплате. Уговором ће бити прецизирано и да ће се сматрати да је привредни субјекат, коме је одобрен захтев за коришћење бесповратних средстава, одустао од коришћења средстава уколико не потпише уговор о кредиту са банком, или не уплати учешће од 5% нето вредности производне опреме у роковима предвиђеним Програмом и уговором о коришћењу бесповратних средстава.

Подаци о добављачу и трошковима у уговору морају бити истоветни подацима из профактуре/понуде/предуговора поднетог уз пријаву.

|  |
| --- |
| Привредни субјекти који у року од 15 дана од дана пријема обавештења од стране Развојне агенције нису потписали уговор о коришћењу бесповратних средстава, сматраће се да су од додељених средстава одустали.  Уколико привредни субјекат не потпише уговор о кредиту са банком односно лизинг компанијом, уговор склопљен са Развојном агенцијом сматра се ништавним. |

У року од пет дана од дана склапања уговора са банком, односно лизинг компанијом, привредни субјекат дужан је да уплати уговорено учешће, односно учешће одређено у складу са тачком 2.2. Све евентуалне ризике курсних разлика, сноси подносилац захтева.

У случају финансијског лизинга, привредни субјекат уговорено учешће, односно учешће одређено у складу са тачком 2.2. уплаћује на посебан, наменски рачун лизинг компаније код пословне банке, и о извршеној уплати лизинг компанија без одлагања доставља обавештење Развојној агенцији.

По склапању уговора о додели бесповратних средстава, Развојна агенција ће, у року од 15 дана од дана пријема обавештења о извршеној уплати учешћа од стране привредних субјеката, пренети одобрена бесповратна средства на посебан, наменски рачун привредног субјекта.

Након извршене уплате од стране привредног субјекта и Развојне агенције, банка односно лизинг компанија ће извршити уплату целокупног износа трошкова набавке опреме по профактури или предуговору на рачун добављача.

**8. Поступак по жалби**

Кандидати чије је захтеве Комисија одбила имају право на жалбу у року од 15 дана од дана пријема решења.

**Жалба се подноси министру привреде, непосредно или препорученом поштом, на адресу Министарство привреде, Кнеза Милоша 20, 11000 Београд.**

О жалби одлучује министар у року од 30 дана од дана пријема жалбе.

Неблаговремена, недопуштена, односно жалба изјављена од стране неовлашћеног лица, биће одбачена.

**9. Праћење реализације**

**9.1. Одлучивање по накнадним захтевима корисника**

Комисија одлучује о свим накнадним захтевима корисника за изменама услед наступања непредвиђених околности. Комисија основана по Програму за ову годину одлучује о свим евентуалним захтевима са изменама услед наступања накнадних непредвиђених околности по Програму подршке малим и средњим предузећима за набавку опреме за 2018. и 2019. годину.

Након доношења решења Комисије, опрема која је наведена у профактури, као и добављач, не може се мењати осим у посебно оправданим случајевима на образложен захтев клијента. У том случају Комисија може одобрити промену добављача или опреме, али не и функционалне намене опреме која је предмет кредитирања.

Ово значи да се измена опреме/добављача може радити само у посебно оправданим случајевима, као на пример:

* добављач није испунио договорени рок испоруке опреме;
* добављач није у могућности да испоручи тражену опрему или модел исте;
* добављач је престао са радом;
* опрема не задовољава уговорену спецификацију…

У свим наведеним случајевима потребно је да привредни субјект достави образложен **захтев за измену првобитно одобреног захтева** као и изјаву добављача којом се потврђују наводи из захтева привредног субјекта. Сваки захтев за изменом првобитно одобреног захтева (измена опреме која се жели купити или измена добављача ) се Комисији на разматрање доставља искључиво преко банке/лизинг компаније. Банка/лизинг компаније ће се у оваквим случајевима руководити упутством које се односи на коришћење веб апликације у оквиру софтверског система Министарства.

У случају да привредни субјект коме су додељена бесповратна средства, жели из одређених разлога да **одустане од целокупног захтева**, о томе писаним путем обавештава банку/лизинг компанију. Банка/лизинг компаније ће се у оваквим случајевима руководити упутством које се односи на коришћење веб апликације у оквиру софтверског система Министарства, и такав захтев ће бити прослеђен Комисији. Комисија у овом случају констатује да је привредни субјект одустао од учешћа у програму, и доноси решење о стављању решења о додели бесповратних средстава ван снаге.

У изузетно оправданим случајевима привредни субјект коме су додељена бесповратна средства може такође **одустати и једним делом односно делимично од првобитног захтева** (тачније од дела опреме коју жели да набави). У овом случају о томе писаним путем обавештава банку/лизинг компанију. Банка/лизинг компаније ће се у оваквим случајевима руководити другим упутством које се односи на коришћење веб апликације у оквиру софтверског система Министарства, и такав захтев ће бити прослеђен Комисији. Комисија у овом случају констатује да је привредни субјект одустао од набавке дела опреме, и доноси решење о измени решења о додели бесповратних средстава (умањују се додељена бесповратна средства), Разлику у висини првобитно додељених бесповратних средстава и новог износа истих, привредни субјект је дужан да врати по инструкцијама које ће добити од РАС-а.

**9.2. Повраћај вишка средстава услед евентуалних курсних разлика**

Како је већ поменуто да све евентуалне ризике курсних разлика, сноси подносилац захтеван напомињемо следеће:

**За нето износ опреме до 20 мил РСД:**

Вишак средстава са наменског рачуна клијента се враћа пропорционално (сходно учешћу у финансирању), и то 25% на рачун РАС-а, а 75% на рачун клијента.

*(Нпр. нето вредност опреме 18,000,000 РСД. Вишак средстава на наменском рачуну 100,000 РСД. Повраћај: 25% на рачун РАС-а – 25,000 РСД и 75% на рачун клијента – 75,000 РСД)*

**За нето износ опреме изнад 20 мил РСД:**

I сценарио је када после враћања вишка средстава укупна нето вредност опреме остаје и даље преко 20 мил РСД:

Вишак средстава се враћа 100% на текући рачун клијента, јер су додељена бесповратна срества свакако на маx износу (5,000,000 РСД).

*(Нпр. нето вредност опреме 22,000,000 РСД. Вишак средстава на наменском рачуну 1,000,000 РСД. Повраћај:100% на текући рачун клијента – 1,000,000 РСД.)*

II сценарио је када после враћања вишка средстава укупна нето вредност опреме се смањује испод 20 мил РСД:

Разлика између 20 мил РСД и новодобијеног износа се враћа пропорционално (сходно учешћу у финансирању) и то 25% на рачун РАС-а 75% на рачун клијента. Остатак вишка (износ изнад 20 мил РСД након враћања) се враћа 100% на рачун клијента.

*(Нпр. нето вредност опреме 21,000,000 РСД. Вишак средстава на наменском рачуну 1,500,000 РСД. Повраћај:*

*Разлика између 20 миl РСД и новодобијеног износа од 19,500,000 (21,000,000 – 1,500,000), а то је 500.000 РСД се враћа пропорционално: 25% на рачун РАС-а – 125,000 РСД а 75% на рачун клијента – 375,000 РСД. Остатак вишка од 1,000,000 (1,500,000 – 500,000) се враћа у целости на текући рачун клијента (100%).)*

**9.3. Превремена отплата кредита/лизинга**

Привредни субјекти могу отплатити кредит односно средства финансијског лизинга превремено у односу на рок који је дефинисан у уговору са банком односно лизинг компанијом, са тим да **уколико превремену отплату изврше у току прве трећине трајања периода отплате, дужни су да врате целокупан износ одобрених бесповратних средстава.**

**9.4. Надзор и контрола наменског коришћења средстава**

Надзор и контролу наменског коришћења средстава врше банке или лизинг компаније и Развојна агенција у сарадњи са Министарством.

Након извршене набавке опреме у случају кредита банке, корисник средстава дужан је да банци достави копију фактуре/уговора по којој је извршена набавка опреме, а банке су у обавези да је унесу у апликацију у оквиру софтверског система.

Након извршене набавке опреме у случају финансијског лизинга, лизинг компанија је у обавези да копију фактуре и уговора са корисником унесе у апликације у оквиру софтверског система.

Банке и лизинг компаније, врше једном годишње, **наменску теренску контролу**, за све кориснике по програму у периоду од две године од закључивања уговора о додели бесповратних средства.

Приликом вршења теренске контроле, привредни субјект је дужан да презентује оригинале и обезбеди копију банци/лизинг компанији следеће документације:

* фактуру за набављену опрему по одобреном захтеву (уколико већ то није урадио);
* картицу основних средстава;
* царинску декларацију у случају да се опрема набавља од ино добављача.

|  |
| --- |
| Уколико се приликом вршења теренске контроле установи да је привредни субјект , без претходног обавештавања банке и добијања претходне сагласности Министарства, купио неку другу опрему или променио добављача, сматраће се да је привредни субјект поступио супротно правилима програма по коме су му бесповратна средства додељена. |

У случају да банка или лизинг компанија уочи и неке друге неправилности или злоупотребе, Развојна агенција ће по пријему писаног обавештења банке или лизинг компаније, извршити другостепену контролу наменског коришћења и предузети све неопходне мере ради њиховог отклањања.

|  |
| --- |
| Уколико Развојна агенција у другостепеној контроли, утврди неправилности или злоупотребе, односно непридржавање уговора, привредни субјект је у обавези да по инструкцијама РАС-а врати бесповратна средства. У супротном, биће активиране менице привредног субјекта као средства обезбеђења бесповратних средстава. Након активирања менице, банка или лизинг компанија има право да пређе на другачије услове финансирања од уговорених, као и да раскине уговор о са корисником. |

За кредите рoчности 18 месеци и превремено отплаћене кредите Развојна агенција има обавезу да изврши теренску контролу две године од потписивања уговора о додели бесповратних средстава. и о томе достави извештај министарству. У реализацији контроле наменског коришћења средстава техничку помоћ Развојној агенцији пружају акредитоване регионалне развојне агенције. Корисник средстава дужан је да Министарству, Развојној агенцији, Акредитованим регионалним развојним агенцијама и Комисији за контролу државне помоћи, у циљу праћења коришћења средстава, омогући надзор у свакој фази реализације активности тако што ће у сваком моменту бити омогућена контрола реализације активности и увид у финансијску документацију.

Развојна агенција ће такође вршити и првостепену контролу наменског коришћења средстава код привредних субјеката у временском периоду након отплате кредита до истека 24 месеца од дана закључења уговора о додели бесповратних средстава.

|  |
| --- |
| Такође, уколико Министарство након доношења решења о додели бесповратних средстава дође до сазнања да законски заступник друштва није приликом подношења захтева пријавио сву додељену државну и де минимис помоћ, Министарство може да донесе решење о стављању претходног донетог решења о додели бесповратних средстава ван снаге. У том случају, привредни субјект је дужан да врати додељена бесповратна средства. |

**Прилог:**

1. **Услови изабраних банака и лизинг компанија;**
2. **Подаци за захтев**
3. **Изјава-Образац број 2.**

**Прилог 1: Услови изабраних банака и лизинг компанија**

**Прилог 2:**

**ПРОГРАМ ПОДРШКЕ МАЛИМ И СРЕДЊИМ ПРЕДУЗЕЋИМА ЗА НАБАВКУ ОПРЕМЕ У 2020. ГОДИНИ**

***ПОДАЦИ ЗА ЗАХТЕВ***

|  |  |
| --- | --- |
| ***НАЗИВ ПРИВРЕДНОГ СУБЈЕКТА*** |  |
| ***Назив банке/лизинг компаније*** |  |

**ПРИЈАВА НА ЈАВНИ ПОЗИВ ЗА ДОДЕЛУ БЕСПОВРАТНИХ СРЕДСТАВА У ОКВИРУ ПРОГРАМА ПОДРШКЕ МАЛИМ И СРЕДЊИМ ПРЕДУЗЕЋИМА ЗА НАБАВКУ ОПРЕМЕ У 2020. ГОДИНИ**

***1. ОСНОВНИ ПОДАЦИ О ПРИВРЕДНОМ СУБЈЕКТУ***

|  |  |
| --- | --- |
| **Назив привредног субјекта** |  |
| **Јединица локалне самоуправе седишта привредног субјекта** |  |
| **Врста привредног субјекта** | 🞏 предузетник  🞏 привредно друштво  🞏 задруга |
| **Матични број** |  |
| **Порески идентификациони број** |  |
| **Адреса за слање поште**  **(навести и поштански број)** |  |
| **Број телефона** |  |
| **Електронска пошта** |  |
| **Интернет адреса** |  |

***2. ПОДАЦИ О ЗАКОНСКОМ ЗАСТУПНИКУ***

|  |  |
| --- | --- |
| **Име и презиме** |  |
| **Пол** | 🞏 мушки 🞏 женски |
| **Телефон** |  |
| **Мобилни телефон** |  |

***3\*. ОСНИВАЧИ- ПРАВНА ЛИЦА (*овај део попуњавају само привредни субјекти чији су оснивачи домаћа и страна правна лица*)***

|  |  |  |  |  |
| --- | --- | --- | --- | --- |
| ***Пословно име*** | ***Матични број*** | ***Адреса*** | ***Држава*** | ***Удео*** |
|  |  |  |  |  |
|  |  |  |  |  |
|  |  |  |  |  |

***Напомена: у случају да је правна форма предузећа АД овде унети првих 10 акционара по броју гласова.***

***4. ПРОФИЛ ПРИВРЕДНОГ СУБЈЕКТА***

|  |  |
| --- | --- |
| **Назив и шифра делатности коју привредни субјект обавља и за коју се набавља опрема (не нужно и регистрована)** |  |
| **Детаљно описати област пословања за коју се купује опрема** |  |
| **Извозник** | 🞏 Да  🞏 Не |
| **Купци**  **(навести најзначајније)** |  |

|  |  |
| --- | --- |
| **Заступљеност жена у власничкој структури** | 🞏 жена је једини власник  🞏 жена има удео у власништву и то \_\_\_\_%  🞏 нема жена у власничкој структури |

|  |  |
| --- | --- |
| ***Уколико је одговор на претходно питање потврдан:*** | |
| **Заступљеност жена у менаџерској структури** | 🞏 жена је једини власник и истовремено обавља менаџерску функцију  🞏 жена је једини власник али не обавља менаџерску функцију  🞏 жена има удео у власништву и истовремено обавља менаџерску функцију  🞏 жена има удео у власништву али не обавља менаџерску функцију |

***5. ПОДАЦИ О ПРЕДЛОЖЕНОЈ АКТИВНОСТИ (набавке опреме коришћењем овог програма)***

|  |  |  |  |
| --- | --- | --- | --- |
| **Врста опреме у коју ће се инвестирати коришћењем овог програма подршке**  **(можете обележити једно или више поља)** | 1) производна опреме и/или машина;  2) транспортно-манипулативно средство укључено у процес производње и унутрашњег транспорта;  3) део, специјализовани алат за машине или друга капитална добра;  4) машине и опрема за унапређење енергетске ефикасности и еколошких аспеката производње;  5) грађевинска механизација за потребе обављања грађевинских радова. | | |
| **Подаци о добављачу** | | | |
| Добављач - име | | Број профактуре/понуде/предуговора | Врста добављача |
|  | |  |   произвођач   увозник    овлашћени дистрибутер |
|  | |  |   произвођач   увозник    овлашћени дистрибутер |
|  | |  |   произвођач   увозник    овлашћени дистрибутер |

***6\*. ФИНАНСИЈСКИ ОКВИР (*овај део попуњавају само привредни субјекти чији износ нето инвестиције прелази 20 милиона РСД*)***

|  |  |  |  |
| --- | --- | --- | --- |
| **ФИНАНСИРАЊЕ ИЗНОСА ПРЕКО 20.000.000,00 ДИНАРА**  Попунити само ако је нето вредност опреме преко 20.000.000,00 динара | **Износ разлике преко 20.000.000,00 РСД** **и укупног износа нето вредности опреме** | **Износ разлике финансиран из сопствених средства у РСД** | **Износ разлике финансиран из кредита/ финансијског лизинга у РСД** |
|  |  |  |

***7\*.* ФИНАНСИЈСКИ ОКВИР *(*овај део попуњавати само у случају да наведени трошкови постоје*)***

|  |  |  |  |
| --- | --- | --- | --- |
| **ФИНАНСИРАЊЕ ИЗНОСА ТРОШКОВА ПДВ**  Привредни субјекти морају да обезбеде средства у висини ПДВ-а исказаног по профактури само за домаћег добављача | **Укупно ПДВ**  **у РСД** | **Износ ПДВ-а финансиран из сопствених средства у РСД** | **Износ ПДВ-а финансиран из кредита/ финансијског лизинга у РСД** |
|  |  |  |
| **ФИНАНСИРАЊЕ ОСТАЛИХ ТРОШКОВА**  Трошкови транспорта, као и било који други трошкови који су у вези са набавком и пуштањем опреме у рад само ако су наведени на профактури | **Укупно остали трошкови у РСД** | **Износ осталих трошкова финансиран из сопствених средства у РСД** | **Износ осталих трошкова финансиран из кредита/ финансијског лизинга у РСД** |
|  |  |  |

**8. ОСТАЛО**

|  |  |
| --- | --- |
| **Како ће набавка опреме да допринесе побољшању Вашег пословања?** |   повећање прихода   интернационализација пословања    повећање броја запослених    унапређење технолошких процеса производње    унапређење конкурентности    подстицање заштите животне средине    укључивање привредних субјеката у ланце добављача великих система    остало \_\_\_\_\_\_\_\_\_\_\_\_\_\_\_\_\_\_\_\_\_\_\_ |
| **Очекивани раст прихода од продаје захваљујући инвестицији у опрему у наредне 2 године** |  у % \_\_\_\_\_    у РСД \_\_\_\_\_\_\_\_\_\_ |
| **Планирано повећање броја запослених у наредне две године** |  |
| **Очекивани раст прихода од продаје захваљујући инвестицији у опрему у наредне две године** |  у % \_\_\_\_\_    у РСД \_\_\_\_\_\_\_\_\_\_ |
| **Да ли сте у последње две године инвестирали у опрему? Уколико јесте, колика је била вредност инвестиције (RSD)?** |  |
| **Да ли планирате додатне инвестиције у опрему, поред инвестиције по овом захтеву у наредне две године? У ком износу(RSD)?** |  |
|  |  |

|  |  |  |  |  |
| --- | --- | --- | --- | --- |
| **Да ли су привредни субјекат и његова повезана лица у текућој фискалној години и у претходне две године користили државну помоћ и de minimis помоћ односно средства буџета Републике Србије** | |  ДА    НЕ | | |
| Уколико је одговор на претходно питање позитиван за привредни субјект, навести: | | | | |
| **Датум добијања одлуке о додели државне помоћи** | **Износ додељене помоћи** | | **Давалац државне помоћи** | **Намена добијене помоћи** |
|  |  | |  |  |
|  |  | |  |  |
|  |  | |  |  |
|  |  | |  |  |
|  |  | |  |  |

**\*Навести сву државну помоћ и de minimis коју је примио привредни субјект заједно са повезаним лицима у текућој фискалној години и у претходне две године**

**Прилог:**

1. потписана писана изјава - **Образац број 2\***;
2. **профактура**/предрачун/предуговор издати са датумом не старијим од дана објављивања Јавног позива;
3. **слике опреме** са профактуре/предрачуна/предуговора;
4. **доказ за обављање делатности за коју се набавља опрема**, и то: изјаву законског заступника друштва под пуном кривичном и материјалном одговорношћу да се привредни субјекат бави дозвољеном делатношћу, слике погона постојећих машина/ слике грађевинске механизације, картице основних средстава за њих, три фактуре за испоручен сопствени производ односно извршене радове из претходне две године.

\***Напомена**: За предузетнике потребно је да изјаву достави лице које је регистровало обављање делатности као предузетник. За задруге потребно је доставити изјаву за директора. Oва изјава мора бити дата након датума објављивања јавног позива.

1. Појам ПОВЕЗАНИХ ЛИЦА тумачи се у складу са Законом о привредним друштвима („Сл. гласник РС“, [36/2011](javascript:void(0)), [99/2011](javascript:void(0)) , [83/2014](javascript:void(0)) - други закон, [5/2015](javascript:void(0)) , [44/2018](javascript:void(0))  и [95/2018](javascript:void(0))), Законом о банкама („Сл. гласник РС", бр. [107/2005](javascript:void(0)), [91/2010](javascript:void(0))  и [14/2015](javascript:void(0))) и правилима за доделу државне помоћи, кумулативно. [↑](#footnote-ref-1)
2. Давалац државне помоћије Република Србија, аутономна покрајина и јединица локалне самоуправе, преко надлежних органа и свако правно лице које управља и/или располаже јавним средствима и додељује државну помоћ у било ком облику. [↑](#footnote-ref-2)
3. У сладу са чл. 2 Закона о контроли државне помоћи („Сл. гласник РС“ бр. 73/19), помоћ (подстицаји) додељени пољопривреди и рибарству неће се рачунати за потребе доделе бесповратних средстава по овом Програму. [↑](#footnote-ref-3)
4. Скрећемо пажњу корисницима који желе да обезбеде веће учешће, да ова могућност постоји у оквиру Програма подстицања предузетништва кроз развојне пројекте у 2020 (<https://privreda.gov.rs/javni_pozivi/javni-poziv-za-dodelu-bespovratnih-sredstava-u-okviru-programa-podsticanja-preduzetnistva-kroz-razvojne-projekte-u-2020-godini/>, али су услови програма различити. [↑](#footnote-ref-4)